Oficialment són intransferibles, però és evident que el Barça escoltarà ofertes per traspassar-los a tots dos. En el cas de Coutinho, el Barça considera que qualsevol oferta que no superi els 100 milions d’euros seria perdre diners i que, a hores d’ara, no ha arribat cap proposta d’aquesta magnitud per traspassar el brasiler.

Pel que fa a Rakitic, no se li millorarà en cap cas el contracte i, tot i que no hi ha hagut ofertes per ell, el club preveu que n’hi hagi aviat del mercat italià. Si fos així, el Barça estudiarà la sortida del migcampista. Qui es quedarà tant sí com no, tot i la contundència de les ofertes de traspàs, és Semedo.

Rafinha, per la seva banda, genera dubtes als possibles clubs de sortida per les lesions al genoll. Per això, s’ha ajornat la decisió sobre el seu destí. De tota manera. el bon ritme que demostra el brasiler a la gira es considera positiu per convèncer els pretendents. Pel que fa a Malcom, de moment, no hi ha novetats de cap mena.

Wagué tindrà fitxa del primer equip

El lateral senegalès tindrà aquest tractament pel seu potencial de futur i serà el substitut de Semedo. D’aquesta manera, Sergi Roberto passarà definitivament al mig del camp.

També s’han rebut moltes ofertes per un altre jove, Todibo, que va arribar al primer equip a l’hivern. El francès, però, no se n’anirà després que s’hagi frustrat el fitxatge de De Ligt.